title: Provedbena uredba Vijeća (EU) 2020/897 od 29. lipnja 2020. o provedbi Uredbe (EU) 2017/2063 o mjerama ograničavanja s obzirom na stanje u Venezueli

text:
                  29.6.2020

                  HR

                  Službeni list Europske unije

                  LI 205/1

         PROVEDBENA UREDBA VIJEĆA (EU) 2020/897
         od 29. lipnja 2020.
         o provedbi Uredbe (EU) 2017/2063 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) 2017/2063 od 13. studenoga 2017. o mjerama ograničavanja s obzirom na stanje u Venezueli (1), a posebno njezin članak 17. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Uredbu (EU) 2017/2063.

                     (2)

                     Visoki predstavnik Unije za vanjske poslove i sigurnosnu politiku („Visoki predstavnik”) dao je 21. prosinca 2019. izjavu u ime Unije u kojoj se navodi da je odluka Vrhovnog suda Venezuele i nepriznate ustavotvorne skupštine kojom je četirima članovima Nacionalne skupštine oduzet njihov ustavom zajamčeni parlamentarni imunitet bila teško kršenje ustavnih odredaba, vladavine prava i demokratskog načela diobe vlasti. U izjavi je jasno navedeno da će Unija i dalje pratiti stanje te je naznačena spremnost Unije na upotrebu raspoloživih instrumenata za promicanje demokracije, vladavine prava i ljudskih prava, a to uključuje ciljane mjere kojima se ne nanosi šteta venezuelskom narodu.

                     (3)

                     Visoki predstavnik dao je 9. siječnja 2020. izjavu u ime Unije u kojoj se navodi da su nedavna djelovanja protiv Nacionalne skupštine – jedinog demokratski izabranog tijela u Venezueli – i mnogih njezinih članova, među ostalim predsjednika Nacionalne skupštine, dodatno pogoršala krizu u Venezueli i da su pokušaji nasilne blokade legitimnog izbornog postupka za Upravno vijeće Nacionalne skupštine 5. siječnja 2020. te primjena sile protiv njezina predsjednika i nekoliko zakonodavaca kako bi im se onemogućio pristup Nacionalnoj skupštini bili potpuno neprihvatljivi. U toj je izjavi također navedeno da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali pravni postupci ni demokratska ustavna načela te da članovi Nacionalne skupštine moraju moći izvršavati svoj parlamentarni mandat dobiven od venezuelskog naroda bez ikakva zastrašivanja ili odmazde. Štoviše, s obzirom na ta ozbiljna djela i odluke kojima se ugrožavaju demokracija, vladavina prava i ljudska prava, u toj je izjavi istaknuta predanost Unije tome da započne s radom na primjeni ciljanih mjera protiv pojedinaca uključenih u kršenje tih načela i prava.

                     (4)

                     Visoki predstavnik dao je 4. lipnja 2020. izjavu u ime Unije o najnovijim događajima u Venezueli, među ostalim o odluci Vrhovnog suda Venezuele od 26. svibnja 2020. o službenoj potvrdi Luisa Parre kao predsjednika Nacionalne skupštine. U toj izjavi istaknuto je da Unija smatra da glasovanje koje je dovelo do takozvanog izbora Luisa Parre nije bilo legitimno jer se pri njemu nisu poštovali pravni postupak ni demokratska ustavna načela. U njoj je također navedeno da su najnovija zbivanja dodatno produbila dugotrajnu institucijsku i političku krizu u Venezueli te otežala demokratska i ustavna djelovanja u toj zemlji. U toj je izjavi ponovno istaknuto stajalište Unije da se održiv izlaz iz krize u Venezueli može postići samo istinskim i uključivim političkim procesom te je istaknuto da Unija odbacuje sve vrste nasilja, uključujući svaku vojnu ili nasilnu intervenciju u zemlji. U tom je kontekstu Unija primijetila da je nedavni sporazum između nacionalnih aktera o humanitarnoj pomoći pozitivan korak te je naglasila potrebu da sve strane surađuju i konstruktivno rade na ublažavanju strahovite patnje venezuelskog naroda koja se dodatno pogoršava uslijed pandemije bolesti COVID-19.

                     (5)

                     U tom kontekstu te s obzirom na i dalje teško stanje u Venezueli, jedanaest osoba trebalo bi uključiti na popis fizičkih i pravnih osoba, subjekata i tijela na koje se primjenjuju mjere ograničavanja iz Priloga IV. Uredbi (EU) 2017/2063.

                     (6)

                     Prilog IV. Uredbi (EU) 2017/2063 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog IV. Uredbi (EU) 2017/2063 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. lipnja 2020.

                  Za Vijeće

                  Predsjednica

               A. METELKO-ZGOMBIĆ

            (1)  SL L 295, 14.11.2017., str. 21.

            PRILOG
            U Prilogu IV. Uredbi (EU) 2017/2063 na popis fizičkih i pravnih osoba, subjekata i tijela dodaju se sljedeći unosi:

                           Ime

                           Podaci za utvrđivanje identiteta

                           Obrazloženje

                           Datum uvrštenja

                           „26.

                           José Adelino Ornelas Ferreira
                           Drugo ime: Ornella Ferreira/Ornellas Ferreira

                           Datum rođenja: 14. prosinca 1964.
                           Mjesto rođenja: Caracas, Distrito Capital, Venezuela
                           Broj osobne iskaznice: V-7087964
                           Spol: muški

                           Glavni tajnik Nacionalnog vijeća za obranu od 26. srpnja 2019. i bivši zapovjednik Strateške regije integralne obrane nacionalnog glavnog grada (REDI Capital), bivši načelnik stožera i bivši zapovjednik operativnog i strateškog zapovjedništva Bolivarijanskih nacionalnih oružanih snaga Venezuele (CEOFANB). U tim je ulogama podupirao i omogućavao djelovanja i politike vlade Venezuele kojima su se ugrožavali demokracija i vladavina prava u Venezueli. Odgovoran za teška kršenja ljudskih prava i represiju nad civilnim društvom i demokratskom oporbom u Venezueli, uključujući ometanje pružanja humanitarne pomoći i prekomjernu upotrebu sile, koje su pod njegovim zapovjedništvom počinili službenici Bolivarijanskih oružanih snaga (FANB) i podređene snage, uključujući Stratešku regiju integralne obrane (REDI), Operativnu zonu integralne obrane (ZODI) i Bolivarijansku nacionalnu gardu.

                           29.6.2020.

                           27.

                           Gladys del Valle Requena

                           Datum rođenja: 9. studenoga 1952.
                           Mjesto rođenja: Puerto Santo, Sucre, Venezuela
                           Broj osobne iskaznice: V-4114842
                           Spol: ženski

                           Članica, a od 26. listopada 2018. druga potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC-u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                           29.6.2020.

                           28.

                           Tania Valentina Diaz González

                           Datum rođenja: 18. lipnja 1963.
                           Mjesto rođenja: Caracas, Distrito Capital, Venezuela
                           Broj osobne iskaznice: V-6432672
                           Spol: ženski

                           Članica, a od 4. siječnja 2018. prva potpredsjednica nepriznate Nacionalne ustavotvorne skupštine (ANC). U svojoj vodećoj ulozi u nepriznatom ANC-u ugrožavala je demokraciju i vladavinu prava u Venezueli, među ostalim potpisivanjem dekreta kojim je oduzet parlamentarni imunitet predsjedniku Nacionalne skupštine Venezuele Juanu Guaidóu.

                           29.6.2020.

                           29.

                           Elvis Eduardo Hidrobo Amoroso

                           Datum rođenja: 4. kolovoza 1963.
                           Mjesto rođenja: Caracas, Distrito Capital, Venezuela
                           Broj osobne iskaznice: V-7659695
                           Spol: muški

                           Glavni financijski kontrolor od 23. listopada 2018. i bivši prvi i drugi potpredsjednik nepriznate Nacionalne ustavotvorne skupštine (ANC). Svojim djelovanjem ugrožavao je demokraciju i vladavinu prava u Venezueli, među ostalim vođenjem nepriznatog ANC-a, potpisivanjem „zakona protiv mržnje”, opravdanjem smjene zakonito izabranog guvernera oporbe i zabranom Juanu Guaidóu da se kandidira za bilo koju javnu dužnost.

                           29.6.2020.

                           30.

                           Juan José Mendoza Jover

                           Datum rođenja: 11. ožujka 1969.
                           Mjesto rođenja: Trujillo, Venezuela
                           Adresa: Arnoldo Gabaldon, Candelaria, Edo. Trujillo
                           Broj osobne iskaznice: V-9499372
                           Spol: muški

                           Drugi potpredsjednik Vrhovnog suda Venezuele (Tribunal Supremo de Justicia (TSJ)) i predsjednik Ustavnog vijeća TSJ-a od 24. veljače 2017. Svojim djelovanjem ugrožavao je demokraciju i vladavinu prava u Venezueli, među ostalim nizom sudskih presuda u posljednje dvije godine kojima su ograničene ili ugrožene ustavne ovlasti demokratski izabranog zakonodavnog tijela Venezuele, Nacionalne skupštine.

                           29.6.2020.

                           31.

                           Jorge Elieser Marquez Monsalve

                           Datum rođenja: 20. veljače 1971.
                           Mjesto rođenja: Caracas, Venezuela
                           Broj osobne iskaznice: V-8714253
                           Spol: muški

                           Glavni direktor Nacionalnog povjerenstva za telekomunikacije (CONATEL) od 7. kolovoza 2017. Svojim djelovanjem ugrožavao je demokraciju i vladavinu prava u Venezueli, među ostalim velikim ograničavanjem prava venezuelskog naroda na slobodu tiska, slobodu govora i informiranje. Koristio se posebnim ovlastima CONATEL-a kako bi ušutkao kritike i disidente režima blokiranjem, filtriranjem i ometanjem internetskih stranica te ukidanjem postojećih dozvola za radijske i televizijske postaje i odbijanjem izdavanja novih takvih dozvola.

                           29.6.2020.

                           32.

                           Farik Karin Mora Salcedo

                           Broj osobne iskaznice: V-8608523
                           Spol: muški

                           Tužitelj na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavao je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                           29.6.2020.

                           33.

                           Dinorah Yoselin Bustamante Puerta

                           Datum rođenja: 14. siječnja 1975.
                           Broj osobne iskaznice: V-10002096
                           Spol: ženski

                           Tužiteljica na Prvom posebnom prvostupanjskom sudu Venezuele s uredom u Glavnoj upravi vojne protuobavještajne službe (Dirección General de Contrainteligencia Militar (DGCIM)). Svojim djelovanjem ugrožavala je demokraciju i vladavinu prava u Venezueli, među ostalim pokretanjem politički motiviranih kaznenih progona koji su doveli do proizvoljnog pritvaranja članova Nacionalne skupštine i drugih službenika koji se protive Madurovu režimu.

                           29.6.2020.

                           34.

                           Luis Eduardo Parra Rivero

                           Datum rođenja: 7. srpnja 1978.
                           Broj osobne iskaznice: V-14211633
                           Spol: muški

                           Član i nezakonito izabrani predsjednik Nacionalne skupštine. Kao član Nacionalne skupštine namjestio je svoj izbor za predsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Parre, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Parre.

                           29.6.2020.

                           35.

                           Franklyn Leonardo Duarte

                           Datum rođenja: 15. svibnja 1977.
                           Broj osobne iskaznice: V-3304045

                           Član i nezakonito izabrani prvi potpredsjednik Nacionalne skupštine. Kao član Nacionalne skupštine namjestio je svoj izbor za prvog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Duartea, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine.

                           29.6.2020.

                           36.

                           José Gregorio Noriega Figueroa

                           Datum rođenja: 21. veljače 1969.
                           Broj osobne iskaznice: V-8348784
                           Spol: muški

                           Član i nezakonito izabrani drugi potpredsjednik Nacionalne skupštine. Kao član Nacionalne skupštine namjestio je svoj izbor za drugog potpredsjednika Nacionalne skupštine 5. siječnja 2020., čime je ugrožavao demokraciju i vladavinu prava u Venezueli. Izbori su se održali dok je vojna policija blokirala ulazak nekolicine zastupnika u prostorije Nacionalne skupštine i bez postizanja kvoruma. Stoga su se članovi oporbe morali organizirati izvan prostorija Nacionalne skupštine kako bi ponovno izabrali Juana Guaidóa za svojeg predsjednika. Ubrzo nakon namještenog izbora Noriege, uz potporu režimske političke stranke (PSUV), Maduro i nepriznata Nacionalna ustavotvorna skupština (ANC) pozdravili su izbor Upravnog vijeća Nacionalne skupštine.

                           29.6.2020.”


title: Provedbena uredba Komisije (EU) 2020/890 оd 23. lipnja 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [„Mele del Trentino” (ZOZP)]

text:
                  30.6.2020

                  HR

                  Službeni list Europske unije

                  L 206/1

         PROVEDBENA UREDBA KOMISIJE (EU) 2020/890
         оd 23. lipnja 2020.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla [„Mele del Trentino” (ZOZP)]
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Mele del Trentino” u registar objavljen je u Službenom listu Europske unije (2).

                     (2)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Mele del Trentino” potrebno je upisati u registar,

               DONIJELA JE OVU UREDBU:

            Članak 1.
            Naziv „Mele del Trentino” (ZOZP) upisuje se u registar.
            Naziv iz prvog stavka odnosi se na proizvod iz razreda 1.6. Voće, povrće i žitarice u prirodnom stanju ili prerađeni iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. lipnja 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 72, 5.3.2020., str. 14.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2020/891 оd 26. lipnja 2020. o izmjeni Provedbene uredbe (EU) br. 447/2014 u pogledu posebnih odredbi za usklađivanje odredbi za provedbu programa prekogranične suradnje koji se financiraju u okviru instrumenta pretpristupne pomoći (IPA) s posebnim mjerama kao odgovor na pandemiju bolesti COVID-19

text:
                  30.6.2020

                  HR

                  Službeni list Europske unije

                  L 206/3

         PROVEDBENA UREDBA KOMISIJE (EU) 2020/891
         оd 26. lipnja 2020.
         o izmjeni Provedbene uredbe (EU) br. 447/2014 u pogledu posebnih odredbi za usklađivanje odredbi za provedbu programa prekogranične suradnje koji se financiraju u okviru instrumenta pretpristupne pomoći (IPA) s posebnim mjerama kao odgovor na pandemiju bolesti COVID-19
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 231/2014 Europskog parlamenta i Vijeća od 11. ožujka 2014. o uspostavi instrumenta pretpristupne pomoći (IPA II) (1), a posebno njezin članak 12.,
         budući da:

                     (1)

                     U skladu s člankom 33. Provedbene uredbe Komisije (EU) br. 447/2014 (2) primjenjuju se pravila iz Uredbe (EU) br. 1303/2013 (3) i Uredbe (EU) br. 1299/2013 (4) Europskog parlamenta i Vijeća primjenjiva na cilj „Europska teritorijalna suradnja”.

                     (2)

                     Na provedbu programa prekogranične suradnje u okviru instrumenta pretpristupne pomoći (IPA II) i u okviru cilja „Europska teritorijalna suradnja” na dosad neviđen način utjecale su posljedice pandemije bolesti COVID-19. To je dovelo do izvanredne situacije koja zahtijeva uvođenje posebnih mjera. Te bi mjere trebale omogućiti da programi prekogranične suradnje u okviru instrumenta IPA II brzo te na fleksibilan i djelotvoran način doprinesu novonastalim potrebama u pogledu najizloženijih sektora, kao što su zdravstvo, poduzeća, uključujući mala i srednja poduzeća, i tržište rada, čime bi se poboljšao socioekonomski oporavak u područjima programa.

                     (3)

                     Posebne mjere uvedene uredbama (EU) 2020/460 (5) i (EU) 2020/558 (6) Europskog parlamenta i Vijeća primjenjuju se na programe prekogranične suradnje u okviru cilja „Europska teritorijalna suradnja” i na programe prekogranične suradnje u okviru instrumenta IPA II ako se u člancima od 33. do 48. Provedbene uredbe (EU) br. 447/2014 upućuje na odredbe izmijenjene uredbama (EU) 2020/460 i (EU) 2020/558. Međutim, primjereno je izmijeniti i određene odredbe Provedbene uredbe (EU) br. 447/2014 koje nisu obuhvaćene tim posebnim mjerama.

                     (4)

                     Kako bi se smanjilo opterećenje državnih proračuna zbog odgovora na pandemiju bolesti COVID-19, upravljačkim tijelima trebalo bi iznimno omogućiti da zatraže stopu sufinanciranja od 100 % za obračunsku godinu 2020.–2021. u skladu s proračunskim odobrenim sredstvima i ovisno o raspoloživom financiranju.

                     (5)

                     Kako bi odgovor na pandemiju bolesti COVID-19 bio što fleksibilniji, državama članicama trebalo bi omogućiti veću fleksibilnost u provedbi programâ te uspostaviti pojednostavnjeni postupak za izmjene programa prekogranične suradnje u okviru kojeg ne bi bila potrebna odluka Komisije. Trebalo bi jasno navesti koje informacije o takvim izmjenama treba dostaviti Komisiji.

                     (6)

                     S obzirom na hitnost situacije povezane s pandemijom bolesti COVID-19, primjereno je omogućiti brzu primjenu mjera predviđenih ovom Uredbom, koja bi stoga trebala stupiti na snagu sljedećeg dana od dana objave u Službenom listu Europske unije.

                     (7)

                     Provedbenu uredbu (EU) br. 447/2014 trebalo bi stoga na odgovarajući način izmijeniti.

                     (8)

                     Mjere predviđene ovom Uredbom u skladu su s mišljenjem Odbora osnovanog Uredbom (EU) br. 231/2014,

               DONIJELA JE OVU UREDBU:

            Članak 1.
            Provedbena uredba (EU) br. 447/2014 mijenja se kako slijedi:

                        1.

                        U članku 28. dodaje se novi stavak 2.a:

                           „2.a   Odstupajući od stavka 2., na izdatke prijavljene u zahtjevima za plaćanje tijekom obračunske godine koja počinje 1. srpnja 2020., a završava 30. lipnja 2021., može se na zahtjev upravljačkog tijela primijeniti stopa sufinanciranja od 100 % za jednu prioritetnu os ili više njih.
                           Zahtjev za izmjenu stope sufinanciranja podnosi se u skladu s postupkom izmjene programa iz članka 31. stavka 5.a te mu se prilaže revidirani program. Stopa sufinanciranja od 100 % primjenjuje se samo ako je Komisija odobrila odgovarajuću izmjenu programa suradnje prije predaje konačnog zahtjeva za međuplaćanje u skladu s člankom 135. stavkom 2. Uredbe (EU) br. 1303/2013.
                           Prvog dana obračunske godine koja počinje 1. srpnja 2021. i završava 30. lipnja 2022. stopa sufinanciranja automatski se vraća na razinu na kojoj je bila na dan kad je Komisiji podnesen zahtjev za izmjenu stope sufinanciranja iz drugog podstavka.”

                        2.

                        U članku 31. dodaje se novi stavak 5.a:

                           „5.a   Odstupajući od stavka 5., za programe prekogranične suradnje iz članka 27. točke (a), upravljačko tijelo može tijekom programskog razdoblja nekom drugom prioritetu istog programa prenijeti iznos od najviše 8 % sredstava koja su prioritetu dodijeljena od 1. veljače 2020., ali ne veći od 4 % proračuna programa. Takvi prijenosi ne utječu na prethodne godine.
                           Smatra se da nisu znatni i ne zahtijevaju odluku Komisije o izmjeni programa. Međutim, moraju ispunjavati sve regulatorne zahtjeve i zajednički odbor za praćenje mora ih unaprijed odobriti. Država članica dužna je Komisiji dostaviti revidirani financijski plan.
                           Stavci 2. i 3. ne primjenjuju se na izmjene programa u skladu s ovim stavkom.”

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. lipnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 77, 15.3.2014., str. 11.

            (2)  Provedbena uredba Komisije (EU) br. 447/2014 оd 2. svibnja 2014. o posebnim pravilima primjene Uredbe (EU) br. 231/2014 Europskog parlamenta i Vijeća o uspostavi instrumenta pretpristupne pomoći (IPA II) (SL L 132, 3.5.2014., str. 32.).

            (3)  Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (SL L 347, 20.12.2013., str. 320.).

            (4)  Uredba (EU) br. 1299/2013 Europskog parlamenta i Vijeća od 17. prosinca 2013. o posebnim odredbama za potporu iz Europskog fonda za regionalni razvoj cilju „Europska teritorijalna suradnja” (SL L 347, 20.12.2013., str. 259.).

            (5)  Uredba (EU) 2020/460 Europskog parlamenta i Vijeća od 30. ožujka 2020. o izmjeni uredaba (EU) br. 1301/2013, (EU) br. 1303/2013 i (EU) br. 508/2014 s obzirom na posebne mjere za mobilizaciju ulaganja u zdravstvene sustave država članica i u druge sektore njihovih gospodarstava u odgovoru na izbijanje bolesti COVID-19 (Investicijska inicijativa kao odgovor na koronavirus) (SL L 99, 31.3.2020., str. 5.).

            (6)  Uredba (EU) 2020/558 Europskog parlamenta i Vijeća od 23. travnja 2020. o izmjeni uredbi (EU) br. 1303/2013 i (EU) br. 1301/2013 u pogledu posebnih mjera radi pružanja iznimne fleksibilnosti za korištenje europskih strukturnih i investicijskih fondova u odgovoru na izbijanje bolesti COVID-19 (SL L 130, 24.4.2020., str. 1.).


title: Provedbena uredba Komisije (EU) 2020/892 оd 29. lipnja 2020. o neproduljenju odobrenja aktivne tvari beta-ciflutrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  30.6.2020

                  HR

                  Službeni list Europske unije

                  L 206/5

         PROVEDBENA UREDBA KOMISIJE (EU) 2020/892
         оd 29. lipnja 2020.
         o neproduljenju odobrenja aktivne tvari beta-ciflutrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja te o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
         budući da:

                     (1)

                     Direktivom Komisije 2003/31/EZ (2) beta-ciflutrin uvršten je u Prilog I. Direktivi Vijeća 91/414/EEZ (3) kao aktivna tvar.

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari beta-ciflutrin, kako je navedena u dijelu A Priloga Provedbenoj uredbi (EU) br. 540/2011, istječe 31. listopada 2020.

                     (4)

                     Zahtjev za produljenje odobrenja aktivne tvari beta-ciflutrin podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelji zahtjeva dostavili su dopunsku dokumentaciju u skladu sa zahtjevima iz članka 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica pripremila je izvješće o ocjeni produljenja uz savjetovanje s državom članicom suizvjestiteljicom te ga 8. ožujka 2017. dostavila Europskoj agenciji za sigurnost hrane („Agencija”) i Komisiji.

                     (7)

                     Agencija je izvješće o ocjeni produljenja dostavila podnositeljima zahtjeva i državama članicama na podnošenje primjedbi te je primljene primjedbe proslijedila Komisiji. Agencija je usto sažetak dopunske dokumentacije učinila dostupnim javnosti.

                     (8)

                     Agencija je 9. kolovoza 2018. Komisiji dostavila zaključak (6) o tome može li se pretpostaviti da beta-ciflutrin ispunjava mjerila za odobravanje iz članka 4. Uredbe (EZ) br. 1107/2009.

                     (9)

                     Agencija je utvrdila razloge za bojazni. Agencija je posebno utvrdila neprihvatljiv rizik za radnike koji utovaruju i siju sjeme repe tretirano beta-ciflutrinom. Osim toga, u slučajevima primjene beta-ciflutrina na poljima krumpira i pšenice Agencija je utvrdila visok rizik za stanovnike, člankonošce koji ne pripadaju ciljanoj skupini i vodene organizme. Nadalje, u slučajevima uporabe na rajčicama u staklenicima (trajnim i privremenim) Agencija je utvrdila neprihvatljiv rizik za korisnike sredstva i radnike te, u slučaju uporabe na rajčicama u privremenim staklenicima, za člankonošce koji ne pripadaju ciljanoj skupini. Osim toga, procjenu rizika za potrošače nije bilo moguće dovršiti na temelju dostupnih podataka.

                     (10)

                     Komisija je pozvala podnositelje zahtjeva da podnesu primjedbe na zaključak Agencije. Nadalje, u skladu s člankom 14. stavkom 1. trećim podstavkom Provedbene uredbe (EU) br. 844/2012 Komisija je pozvala podnositelje zahtjeva da podnesu primjedbe na izvješće o produljenju. Podnositelji zahtjeva podnijeli su primjedbe, koje su pažljivo razmotrene.

                     (11)

                     Međutim, unatoč argumentima koje su iznijeli podnositelji zahtjeva, bojazni u pogledu te aktivne tvari nisu se mogle ukloniti.

                     (12)

                     Stoga za jednu ili više reprezentativnih uporaba najmanje jednog sredstva za zaštitu bilja nije utvrđeno da su ispunjena mjerila za odobravanje predviđena člankom 4. Uredbe (EZ) br. 1107/2009. Stoga je primjereno ne produljiti odobrenje za aktivnu tvar beta-ciflutrin u skladu s člankom 20. stavkom 1. točkom (b) te uredbe.

                     (13)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (14)

                     Državama članicama trebalo bi omogućiti dovoljno vremena za povlačenje odobrenja za sredstva za zaštitu bilja koja sadržavaju beta-ciflutrin.

                     (15)

                     Ako države članice za sredstva za zaštitu bilja koja sadržavaju beta-ciflutrin odobre razdoblje odgode u skladu s člankom 46. Uredbe (EZ) br. 1107/2009, to razdoblje ne bi smjelo biti dulje od 12 mjeseci od datuma stupanja na snagu ove Uredbe.

                     (16)

                     Provedbenom uredbom Komisije (EU) 2019/1589 (7) rok važenja odobrenja za beta-ciflutrin produljen je do 31. listopada 2020. kako bi se postupak produljenja mogao završiti prije isteka tog roka važenja. Međutim, budući da je odluka o neproduljenju odobrenja donesena prije isteka tog produljenog roka važenja, ova bi se Uredba trebala početi primjenjivati što prije.

                     (17)

                     Ovom se Uredbom ne sprečava podnošenje novog zahtjeva za odobrenje beta-ciflutrina u skladu s člankom 7. Uredbe (EZ) br. 1107/2009.

                     (18)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Neproduljenje odobrenja aktivne tvari
            Ne produljuje se odobrenje aktivne tvari beta-ciflutrin.

            Članak 2.
            Izmjena Provedbene uredbe (EU) br. 540/2011
            U dijelu A Priloga Provedbenoj uredbi (EU) br. 540/2011 briše se redak 48. o beta-ciflutrinu.

            Članak 3.
            Prijelazne mjere
            Države članice povlače odobrenja za sredstva za zaštitu bilja koja sadržavaju beta-ciflutrin kao aktivnu tvar najkasnije do 20. siječnja 2021.

            Članak 4.
            Razdoblje odgode
            Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju isteći najkasnije 20. srpnja 2021.

            Članak 5.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. lipnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2003/31/EZ od 11. travnja 2003. o izmjeni Direktive Vijeća 91/414/EEZ radi uvrštenja 2,4-DB-a, beta-ciflutrina, ciflutrina, iprodiona, linurona, maleinskog hidrazida i pendimetalina kao aktivnih tvari (SL L 101, 23.4.2003., str. 3.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA (Europska agencija za sigurnost hrane), 2018. Conclusion on the peer review of the pesticide risk assessment of the active substance beta-cyfluthrin („Zaključak o stručnom pregledu procjene rizika od uporabe aktivne tvari beta-ciflutrin kao pesticida”), EFSA Journal 2018.; 16(9):5405.

            (7)  Provedbena uredba Komisije (EU) 2019/1589 оd 26. rujna 2019. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari amidosulfuron, beta-ciflutrin, bifenoks, klorotoluron, klofentezin, klomazon, cipermetrin, daminozid, deltametrin, dikamba, difenokonazol, diflubenzuron, diflufenikan, fenoksaprop-P, fenpropidin, fludioksonil, flufenacet, fostiazat, indoksakarb, lenacil, MCPA, MCPB, nikosulfuron, pikloram, prosulfokarb, piriproksifen, tiofanat-metil, triflusulfuron i tritosulfuron (SL L 248, 27.9.2019., str. 24.).